Kemiallisten aseiden kieltojärjestön (OPCW) tarkastajia ei ole vielä päästetty Dumaan, kertoo OPCW:n Britannian valtuuskunta. Se peräänkuuluttaa yhteistyötä Venäjältä ja Syyrialta.

Venäjä kiistää syytöksen, että tarkastajia ei olisi päästetty kaupunkiin. Venäjän apulaisulkoministeri Sergei Ryabkovin mukaan tarkastajien saapuminen Dumaan on viivästynyt Yhdysvaltain ja sen liittolaisten lauantaina tekemän ilmaiskun vuoksi.

Venäjä vakuutti aiemmin maanantaina, ettei se sekaantuisi tarkastajien työhön Syyriassa.

Tarkastajien on määrä aloittaa työskentelynsä Dumassa tänään. He tutkivat epäilyjä, että kaupungissa tehtiin kaasuisku viikko sitten lauantaina.

OPCW:n kokous Syyrian kemiallisesta iskusta on parhaillaan käynnissä Haagissa. YK:n alaisen Maailman terveysjärjestön mukaan yli 40 ihmistä sai surmansa Dumaan Itä-Ghutaan tehdyssä iskussa runsas viikko sitten.

Lähteet: Reuters, STT